Γιώργος Πολ. Ιωαννίδης

Ο Γιώργος  Πολ. Ιωαννίδης είναι σύγχρονος  Έλληνας ζωγράφος, σκηνογράφος και αρχιτέκτονας.

Βιογραφία 
 Γεννήθηκε στη Θεσσαλονίκη στις 6 Αυγούστου του 1956.
 Την περίοδο 1974–1980 σπούδασε στην «Architettura di Venezia» (Σχολή Αρχιτεκτονικής της Βενετίας) και στην «Accademia Belle Arti di Venezia» (Ακαδημία Καλών Τεχνών της Βενετίας) υπό το διάσημο Ενετό ζωγράφο Emilio VEDOVA και Καλλιτεχνική Ανθρώπινη Ανατομία υπό το Neto FIORENTIN.
 Από το 1980 μέχρι το 1985 συνέχισε τις σπουδές του στην «Accademia  Belle Arti di Firenze» (Ακαδημία Καλών Τεχνών της Φλωρεντίας) με καθηγητή Ζωγραφικής τον Silvio LOFFREDO και Σκηνογραφίας τον Domenico VIGGIANO.
 Το 1985 αποφοίτησε από την Ακαδημία Καλών Τεχνών της Φλωρεντίας με βαθμό στη ζωγραφική «Άριστα παμψηφεί» και απονομή επαίνου ως εξαιρετικά ταλαντούχος καλλιτέχνης.
 Την χρονική περίοδο από το 1982 έως το 1984 μαθήτευσε στο στούντιο του πορτρετίστα ζωγράφου Pietro ANNIGONI.

Καλλιτεχνική καριέρα
 Συγκαταλέγεται στους σύγχρονους Έλληνες ζωγράφους με ιδιαίτερη προβολή στην Ιταλία
 Ζει και εργάζεται στη Θεσσαλονίκη και στη Φλωρεντία.
 Την περίοδο από το 1978 έως το 1994 διετέλεσε αποκλειστικός σχεδιαστής σε ελληνική βιομηχανία σύγχρονου χειροποίητου χαλιού.
 Δίδαξε ζωγραφική, ελεύθερο σχέδιο και ιστορία της τέχνης για περισσότερο από 25 χρόνια.
 Σε όλη την πορεία του ζωγραφίζει ακατάπαυστα με το ιδιαίτερο καλλιτεχνικό του στυλ. Η τέχνη του είναι ένας συνδυασμός εικονιστικής και αφηρημένης ζωγραφικής με εξπρεσιονιστική έμφαση και ένταση στο χρώμα. Αγκαλιάζει την ιστορία της τέχνης με αποτέλεσμα ένα μοναδικό εκλεκτικισμό που συνδυάζει σουρεαλιστικά, συμβολικά και αλληγορικά στοιχεία. Τοποθετεί τον άνθρωπο στο κέντρο και δίνει ένα ισχυρό προβάδισμα στο συναίσθημα, στο όραμα  και στη φαντασία. Ανατέμνει τα σημαντικότερα κεφάλαια της ζωής και του θανάτου, της ψυχής και του έξω  κόσμου, της αγωνίας  και της ελπίδας.
 Έχει παρουσιάσει το έργο του σε ατομικές και ομαδικές  εκθέσεις, σε πινακοθήκες, μουσεία, αίθουσες τέχνης, κέντρα  πολιτισμού και σε ιδιωτικές γκαλερί.
 Οι δημιουργίες του βρίσκονται σε Δημοτικές Πινακοθήκες, στην Πινακοθήκη της Σχολής Καλών Τεχνών στη Φλωρεντία, στο Μουσείο Βορρέ, στην Πινακοθήκη Πιερίδη, στο Κρατικό Μουσείο Σύγχρονης Τέχνης στη Θεσσαλονίκη, στην Πινακοθήκη της Εταιρείας Μακεδονικών Σπουδών και σε πολλές ιδιωτικές συλλογές στην Ελλάδα και στο εξωτερικό.
 Για το ζωγραφικό του έργο έχουν γραφτεί και δημοσιευθεί κριτικές, μελέτες και άρθρα  από ακαδημαϊκούς, ιστορικούς της τέχνης, ζωγράφους-καθηγητές καλών τεχνών, ποιητές, λογοτέχνες, τεχνοκριτικούς, δημοσιογράφους.

Πηγές
Λεξικό Ελλήνων καλλιτεχνών: ζωγράφοι, γλύπτες, χαράκτες, 16ος-20ος αιώνας' Δώρα Κομίνη-Διαλέτη, επιστημονική επιμέλεια Ευγένιος Δ. Ματθιόπουλος, καλλιτεχνική επιμέλεια Λένα Ορφανού, Αθηνά Ραγιά. Αθήνα: Μέλισσα, 1997.  http://anemi.lib.uoc.gr/metadata/a/b/d/metadata-02-0000570.tkl    
Κάτια Κιλεσοπούλου, Οι καλές τέχνες στη Θεσσαλονίκη κατά την περίοδο 1912-1967, University Studio Press, ISBN 9789601219448
Εικαστικές Τέχνες – Θεσσαλονικείς Δημιουργοί, Δήμος Θεσσαλονίκης – Δημοτική Πινακοθήκη, Δεκέμβριος 1988 
Περιοδικό Κοινωνική Επιθεώρηση, Πρόσωπα, "Αναζητώντας τη Λύτρωση στη ζωγραφική του Γιώργου Πολ. Ιωαννίδη", τεύχος Νοεμβρίου–Δεκεμβρίου 2014, σελ. 56
Γιώργος Πολ. Ιωαννίδης - Ζωγραφική (επίσημη ιστοσελίδα)
Έλληνες Ζωγράφοι - Ερευνητικό Κέντρο Νικίας
THE GREEK FOUNDATION

Έλληνες ζωγράφοι